b"\n_START_ARTICLE_\nP\xc3\xa1nfilo de Narv\xc3\xa1ez\n_START_SECTION_\nNaixement\n_START_PARAGRAPH_\nL'origen del seu naixement ha estat discutit des de fa segles, sent les principals opcions Valladolid i Navalmanzano (Seg\xc3\xb2via). Ja al segle XVII, el cronista Antonio de Herrera y Tordesillas escrivia a les seves D\xc3\xa9cadas: \xc2\xabP\xc3\xa1nfilo de Narv\xc3\xa1ez, natural de Tierra de Cu\xc3\xa9llar para acudir a Diego Vel\xc3\xa1zquez, por ser de Cu\xc3\xa9llar, y P\xc3\xa1nfilo, no como algunos quieren de Valladolid, sino de Tierra de Cu\xc3\xa9llar, del Lugar de Navalmancano, adonde hay hidalgos de este apellido\xc2\xbb._NEWLINE_El seu origen segovi\xc3\xa0, de Navalmanzano, \xc3\xa9s l'opci\xc3\xb3 m\xc3\xa9s habitual entre els historiadors. Per altra banda, Bernal D\xc3\xadaz del Castillo \xc3\xa9s dels pocs que apunta el seu naixement a Valladolid. Tamb\xc3\xa9 s'ha demostrat el ve\xc3\xafnatge de la fam\xc3\xadlia Narv\xc3\xa1ez a Navalmanzano durant la seva vida, sent nebot seu Antonio Vel\xc3\xa1zquez de Narv\xc3\xa1ez, tamb\xc3\xa9 conqueridor, fill de la seva germana Mar\xc3\xada i Rodrigo Vel\xc3\xa1zquez, parent de Diego Vel\xc3\xa1zquez de Cu\xc3\xa9llar, adelantado i primer governador de Cuba. Jacobo de la Pezuela el fa originari de Cu\xc3\xa9llar.\n_START_SECTION_\nEl servei al Carib\n_START_PARAGRAPH_\nVa servir a Jamaica, a les ordres de Juan de Esquivel. M\xc3\xa9s tard, el 1509, fou ascendit a lloctinent del governador general de Cuba, Diego Vel\xc3\xa1zquez de Cu\xc3\xa9llar, amb qui col\xc2\xb7labor\xc3\xa0 activament en la conquesta de l'illa._NEWLINE_Particip\xc3\xa0 en la \xc2\xabmatan\xc3\xa7a de Caonao\xc2\xbb, un poblat situat al centre de l'illa. Durant els fets, ell i els seus homes massacraren a centenars d'ind\xc3\xadgenes que s'havien apropat a rebre'ls. La brutalitat de l'atac qued\xc3\xa0 retratat per un testimoni de l'escena, el sacerdot Bartolom\xc3\xa9 de Las Casas. Junt amb aquest sacerdot i Juan de Grijalva, Narv\xc3\xa1ez realitz\xc3\xa0 expedicions que el portaren fins a l'extrem m\xc3\xa9s occidental de l'illa el 1514._NEWLINE_El 1518, Hern\xc3\xa1n Cort\xc3\xa9s, desobeint els mandats del governador Vel\xc3\xa1zquez, s'embarc\xc3\xa0 rumb a M\xc3\xa8xic, i aquest, enfadat, envi\xc3\xa0 a Narv\xc3\xa1ez per seguir-lo amb instruccions de capturar-lo viu o mort.\n_START_SECTION_\nPresoner a Nova Espanya\n_START_PARAGRAPH_\nDespr\xc3\xa9s de desembarcar Narv\xc3\xa1ez a Villa Rica de la Vera Cruz hi hagu\xc3\xa9 un per\xc3\xadode de lluites en les quals molts dels homes que acompanyaven Narv\xc3\xa1ez es passaren a les files d'Hern\xc3\xa1n Cort\xc3\xa9s, entre ells Sancho de Barahona \xc2\xabel Vell\xc2\xbb, un extremeny avantpassat de Manuel Jos\xc3\xa9 Arce, primer president de les Prov\xc3\xadncies Unides de l'Am\xc3\xa8rica Central. Finalment Narv\xc3\xa1ez fou derrotat a Zempoala, Veracruz, el 24 de maig de 1520, ferit per una llan\xc3\xa7a en un ull pel piquer Pedro S\xc3\xa1nchez Farf\xc3\xa1n, soldat de Cort\xc3\xa9s. En quedar borni fou empresonat i traslladat a Villa Rica de la Vera Cruz, on va estar-s'hi durant prop de dos anys."